## La Ciutat de les Arts i les Ciències atorga el Premi Ninot Divulgació Científica i Premi Ninot Sostenibilitat

*** La comissió Plaça Mercat Central i la falla Rodríguez de Cepeda-Lorenzo Palminero han rebut les banderoles acreditatives d’estos guardons
* Últims dies de l’Exposició del Ninot en el Museu de les Ciències, que ja ha rebut més de 100.000 visitants**

La Ciutat de les Arts i les Ciències ha atorgat el Premi Ninot Divulgació Científica i el Premi Ninot Sostenibilitat a les obres que millor representen estes idees en l’Exposició del Ninot i que han comptat amb la majoria dels vots de la plantilla del complex cultural. Amb esta iniciativa, que complix el seu quint any en marxa, es vol reconéixer l’atenció de les comissions falleres i artistes fallers cap a la divulgació científica i mediambiental. Els premis són entrades del mateix Museu de les Ciències.

La figura d’una xiqueta científica que explora en un microscopi amb l’objectiu de cuidar els animals ha guanyat el Premi Ninot Divulgació Científica i pertany al monument infantil de la falla Plaça Mercat Central, que té per lema ‘Cuidar-t’, de l’artista Joaquín Rubio. Per la seua banda, el Premi Ninot Sostenibilitat ha sigut per a la figura que forma part del monument de la falla Rodríguez de Cepeda-Lorenzo Palminero, amb el lema ‘Mapa mundi’, obra de l’artista Mario Gual del Olmo i que aborda la greu problemàtica dels plàstics en la mar. Representants de les dos comissions han rebut este dimarts les banderoles acreditatives de mans del coordinador adjunt de Relacions Externes, Nacho Cotino.

La Ciutat de les Arts i les Ciències ha posat en marxa, per quint any consecutiu, una nova edició del Premi Divulgació Científica i del Premi Sostenibilitat al millor ninot i que són votats pels treballadors del complex. D’esta manera, la Ciutat de les Arts i les Ciències premia les obres més destacades de l’Exposició del Ninot pel seu valor artístic i el seu missatge a favor de la divulgació de la ciència i la conservació de la naturalesa.

Més de 100.000 persones han visitat ja l’Exposició del Ninot des de la seua obertura el passat 1 de febrer en el Museu de les Ciències, a on s’exposen els més de 700 ninots procedents de diferents comissions falleres, que busquen guanyar-se els vots del públic visitant per a salvar-se de les flames i formar part del Museu Faller.

Són els últims dies per a visitar l’Exposició del Ninot, que acaba dissabte que ve 15 de març. L’horari per a visitar la mostra és de 10:00 a 20:00 hores, excepte el divendres 14 i el dissabte 15 de març, que tancarà a les 15:00 hores. El preu de l’entrada és de 3 euros per al públic adult i d’1,5 euros per a xiquets de 4 a 12 anys, majors de 65 anys, persones amb discapacitat i portadors de l’abonament Amics de la Ciutat o Amics de la Ciència. També hi ha una tarifa especial per a grups d’adults de més de 20 persones, de 2 euros per persona.

El públic que visite l’Exposició del Ninot es podrà beneficiar de tarifes especials en la Ciutat de les Arts i les Ciències, de manera que se li aplicarà un preu únic de 6 euros en les entrades del Museu de les Ciències o de l’Hemisfèric. Per a poder accedir a esta promoció, que estarà vigent fins al 15 de març, s’ha de mostrar en la taquilla del museu l’entrada a l’Exposició del Ninot en el moment de la compra.

Fecha: 11/03/2025